**Suzanne Somersová** (neprechýlene *Suzanne Somers*, rodným menom *Suzanne Marie Mahoney*, \* 16. október 1946, San Bruno, Kalifornia, USA – † 15. október 2023, Palm Springs, Kalifornia, USA) bola americká herečka, speváčka, autorka a podnikateľka. Jej najznámejšou úlohou bola postava Carol Fosterovej v televíznom seriáli *Krok za krokom* (1991-1998).

Detstvo a mladosť
-----------------

Suzanne Marie Mahoney sa narodila v meste San Bruno v Kalifornii ako tretie zo štyroch detí v írsko-americkej katolíckej rodine. Jej otec bol alkoholik a bol násilnícky; Somersová sa často obávala, že ju zabije jej otec. Somersová trpela pomočovaním až do veku 12 rokov. Zažívala časté obťažovanie zo strany jej otca. Trpela dyslexiou, kvôli čomu nebola dobrou študentkou, ale aj napriek tomu získala hudobné štipendium. Kvôli tehotenstvu musela predčasne opustiť vysokú školu.

Kariéra
-------

Svoju hereckú kariéru začala menšími rolami v 60. rokoch (napríklad hosťovaním v seriáli *Lassie*, 1965). V roku 1977 prevzala rolu naivnej Chrissy Snow v sitcome *Three's Company* po boku Johna Rittera. Sitcom bol veľmi úspešný ale Somersová bola vyhodená kvôli tomu, že sa jej nepáčilo, že dostávala menší plat ako jej herecký kolega.

Suzanne Somersová v roku 2011.
V roku 1980 pózovala nahá pre časopis Playboy. Odvtedy svoju štíhlu postavu využívala v reklame na fitness produkty a programy. Jej autobiografia s názvom *Keeping Secrets* vyšla v roku 1986 a neskôr bola sfilmovaná.

V rokoch 1987 až 1989 účinkovala v televíznom seriály *She's the Sheriff*. V roku 1991 si zahrala rolu matky Carol Foster po boku Patricka Duffyho v sitkome *Krok za krokom*. V televíznom seriály účinkovala do roku 1998. V roku 2001 ukončila hereckú kariéru, aby sa mohla venovať podnikaniu.

Pracovala aj ako producentka televíznych produkcií a fitness videí a tiež ako speváčka filmovej hudby.

V roku 2015 bola vyhlásená za jednu z hviezd zúčastňujúcich sa 20. sezóny *Dancing with the Stars*. S jej tanečným partnerom vypadli v piatom týždni súťaže a obsadili deviate miesto.

Súkromný život
--------------

### Zdravie

V roku 2001 oznámila, že trpí rakovinou prsníka v druhom štádiu a podstúpila lumpektómiu na odstránenie rakoviny, po ktorej nasledovala rádioterapia. V dôsledku choroby vydala množstvo kníh. Bola kritizovaná za niektoré z jej publikácií, pretože niektoré z prezentovaných terapií sú medicínskymi odborníkmi odmietnuté a popisované ako „vedecky netestované a nebezpečné".

Po tom, čo prekonala rakovinu prsníka prestala brať herecké úlohy vo filme a televízii. Somersová mala hyperpláziu vo svojich 20 rokoch a rakovinu kože vo svojich 30 rokoch. V roku 2020 si zlomila bedrový kĺb. V júli 2023 sa jej rakovina vrátila.

### Vzťahy

V roku 1965 sa vydala za Brucea Somersa, ktorému porodila syna. O tri roky neskôr opustila manžela a začala pracovať ako modelka. V roku 1971 jej syna zrazilo auto a bol vážne zranený. V roku 1977 sa vydala za herca Alana Hamela (\* 1936), ktorého spoznala v roku 1968.

Úmrtie
------

Suzanne Somersová zomrela vo svojom dome v kruhu rodiny 15. októbra 2023, deň pred svojimi 77. narodeninami na rakovinu. Jej pohreb sa konal o tri dni neskôr a je pochovaná na Desert Memorial Park.

Referencie
----------

1. 1 2  TASR. Suzanne Somersová, známa zo seriálu Krok za krokom, podľahla rakovine. *teraz.sk* (Bratislava: TASR), 2023-10-16. Dostupné online [cit. 2023-10-16].
2. ↑  LEWIS, Hilary. Suzanne Somers, Star of ‘Three’s Company’ and ‘She’s the Sheriff,’ Dies at 76. *The Hollywood Reporter*, 2023-10-15. Dostupné online [cit. 2023-10-16].

Iné projekty
------------

Commons
* Spolupracuj na Commons Commons ponúka multimediálne súbory na tému **Suzanne Somersová**

Externé odkazy
--------------

* Suzanne Somersová v Internet Movie Database (po anglicky)
* Suzanne Somersová v Česko-Slovenskej filmovej databáze

Zdroj
-----

*Tento článok je čiastočný alebo úplný preklad článku Suzanne Somers na anglickej Wikipédii.*

Autoritné údaje: * BnF: 140340020
* GND: 1282917684
* ISNI: 0000000115071686
* LCCN: n86109378
* NK ČR: ola364015
* VIAF: 85069138
* WorldCat: lccn-n86109378